Ва ўступленні да дыскусіі Ганна Янкута адзначыла, што сённяшні час нельга назваць спрыяльным для пісьменнікаў. Незалежныя аўтары і аўтаркі не маюць доступу да дзяржаўных СМІ, далёка не ўсе кнігі можна знайсці ў сетцы “Белкнігі”. Адсутнасць кніжнага рынку, які дазваляў бы і самім пісьменнікам, і выдавецтвам зарабляць на кнігадруку, часта прыводзіць да таго, што выдавецтвы не зацікаўленыя ў распаўсюдзе кніг і не прасоўваюць новыя выданні. Часам надрукаваць кнігу ўвогуле вельмі складана, асабліва для маладога пісьменніка ці пісьменніцы. Ім, як і аўтарам старэйшага пакалення, даводзіцца вырашаць: ці мусіць ён ці яна самастойна займацца пошукам грошай на выданне кнігі? Ці мусіць аўтар ці аўтарка ўплываць на выдавецкі працэс?